
RAZLOG DONOŠENJA 
	         Temeljem  članka 11. stavka 1. Zakona o pravu na pristup informacijama ("Narodne novine" broj 25/13 i 85/15) općinski načelnik Općine Sveti Petar Orehovec utvrdio je Nacrt Pravilnika o načinu provođenja postupka jednostavne nabave Općine Sveti Petar Orehovec. Nacrt Pravilnika javno se objavljuje na internetskim stranicama Općine Sveti Petar Orehovec radi savjetovanja sa zainteresiranom javnošću.

Pravna osnova za donošenje nacrta Pravilnika o načinu provođenja postupaka jednostavne nabave sadržana je u članku 86. stavku 3. Zakona o izmjenama i dopunama Zakona o javnoj nabavi („Narodne novine“, broj 48/26.) kojim je naručiteljima ostavljen rok od 3 mjeseca od stupanja na snagu Zakona da usklade opće akte kojima se uređuju pravila, uvjeti i postupci jednostavne nabave te planove nabave s odredbama citiranog zakona.

Zakonom su uvedene značajnije izmjene, vezane uz postupke jednostavne nabave proizašle prvenstveno iz razloga usklađenja s direktivama Europske unije iz područja javne nabave, digitalizacije i modernizacije postupaka nabave kao i jačanja antikoruptivnih učinaka te se predlagatelj odlučio na izradu novog Pravilnika u kojem su definirana pravila kako slijedi.  

Člankom 1. propisuju se sastavni elementi koje uređuje predmetni Pravilnik, definiraju se novi pragovi jednostavne nabave robe, usluga i radova te se propisuje rodna neutralnost pojmova korištenih u Pravilniku.

Člankom 2. određuju se pravila o poštivanju načela javne nabave.

Člankom 3. utvrđuju se pravila sprječavanju, prepoznavanju i uklanjanju sukoba interesa. 

Člankom 4. propisuje se  krug osoba kojima su dostupni podaci za vrijeme provođenja postupaka nabave. 

Člankom 5. određuju se predmeti koji se moraju unositi u Plan nabave. 
 
Člankom 6. definira se obveza i način vođenja registra sklopljenih ugovora o nabavi u Elektroničkom oglasniku javne nabave Republike Hrvatske.

Člankom 7.  opisuje se postupak provođenja jednostavne nabave procijenjene vrijednosti manje ili jednake od 15.000,00 eura.

Člankom 8. opisuje se postupak provođenja jednostavne nabave procijenjene vrijednosti veće od 15.000,00 eura. 

Člankom 9. utvrđuju se iznimke od provođenja postupaka jednostavne nabave putem javne objave u EOJN RH.

Člankom 10. opisuju se početni koraci započinjanja pojedinog postupka javne nabave.  

Člankom 11. propisuju se postupanje u slučaju potrebe nabave za koju nisu osigurana proračunska sredstva. 

Člankom 12. propisuje se imenovanje povjerenstva nadležnog za  provođenje postupaka jednostavne nabave procijenjene vrijednosti veće od 15.000,00 eura kao i način njegova formiranja.

Člankom 13. detaljno se opisuju sastavni dijelovi ponude, rok i način dostave iste, postupanje s odvojenim dijelovima ponude kao i postupanje u slučajevima izmjene nekog od zahtjeva sadržanog u pozivu za dostavu ponuda.

Člankom 14.  opisuje kako Općina određuje uvjete u postupku jednostavne nabave te da se ponuditelj tih uvjeta mora pridržavati, ali može u određenim slučajevima zatražiti izmjenu uvjeta na što je Općina dužna dati odgovor.

Člankom 15. definira se kriterij za odabir ponude koji može biti najniža cijena ili ekonomski najpovoljnija ponuda. 

Člankom 16. uređuje se postupak otvaranja, pregleda i ocjenjivanja pristiglih ponuda. Nadalje opisuje se postupanje u slučajevima manjeg odstupanja od zahtjeva, kao i prilikom dostave nepotpune i nejasne dokumentacije. 

Člankom 17. utvrđuje se kako je za odabir dovoljna jedna valjana ponuda te da postupak jednostavne nabave završava donošenjem odluke o odabiru ili poništenju koju donosi općinski načelnik u roku od 30 dana od isteka roka za dostavu ponuda te se s odabranim ponuditeljem sklapa ugovor o nabavi. 

Člankom 18. decidirano se propisuju situacije u kojima će Županija poništiti postupak nabave. 

Člankom 19. opisuje se ugovorni odnos koji nastaje kao posljedica odabira ponuditelja. Propisuje se mogućnost sklapanja najviše dva godišnja ugovora, odnosno jednog ugovor na razdoblje od dvije godine. Zabranjuje se izmjena bitnih elemenata ugovora u odnosu na one propisane, osim u slučajevima utvrđenim predmetnim člankom.  

Člankom 20. utvrđena su pravila o transparentnosti postupka kao i osiguranju pravne zaštite gospodarskim subjektima i to putem prigovora županu Koprivničko-križevačke županije.

Člankom 21. propisuje se primjena Zakona na postupke jednostavne nabave Koprivničko-križevačke županije. 

Člankom 22.  definira se mjesto objave Pravilnika kao i stupanje na snagu istog koje je podudarno sa stupanjem na snagu zakonskih odredaba koje uređuje postupak provođenja jednostavne nabave.

	  



Pozivamo predstavnike zainteresirane javnosti da najkasnije do 30. srpnja 2026. godine dostave svoje komentare na Nacrt Pravilnika o načinu provođenja postupaka jednostavne nabave Općine Sveti Petar Orehovec putem OBRASCA za savjetovanja na e-mail: opcina-orehovec@svetipetarorehovec.hr     

Po završetku savjetovanja, svi pristigli doprinosi bit će javno dostupni na internetskoj stranici Općine Sveti Petar Orehovec te priloženi uz prijedlog akta o kojem će raspravljati Općinsko vijeće Općine Sveti Petar Orehovec.
Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca. Zahvaljujemo na doprinosu u izradi što kvalitetnijeg Nacrta Pravilnika.
KLASA: 013-02/26-01/04
URBROJ: 2137-20-26-1
Sveti Petar Orehovec, 1. srpnja 2026.

